El Palau i el Teatre Serrano acullen el IV Festival Mostra´t Gandia
27 gener 2020

## El Palau i el Teatre Serrano acullen el IV Festival Mostra´t Gandia27 gener 2020Última actualització: 14 juliol 2025

![](../gestion/img/_AO_2859-copia.jpg)  
  

La **regidora delegada de Polítiques Educatives, Carmen Fuster, el regidor delegat de Cultura,  Nahuel González, i la regidora de Polítiques Saludables i Cooperació, Liduvina Gil**, el **president de l’associació Policroma, Daniel Ardid, i la directora del Palau Ducal dels Borja, Balbina Sendra,** han presentat aquest matí la programació del IV **Festival Mostra’t Gandia 2020,** que tindrà lloc del **29 de gener a l’1 de febrer al Palau Ducal dels Borja i al Teatre Serrano.**

Durant quatre dies s’hi mostraran les obres presentades al certamen i es donaran a conèixer els guanyadors/es del IV Festival Mostra’t Gandia, que té com a principal objectiu donar visibilitat i mostrar la realitat, a través de la cultura, de qualsevol minoria de la ciutat que puga patir una situació d’injustícia per la seua condició o orientació sexual, de gènere, de llengua, de cultura, de religió, de diversitat funcional, etc_... “Sens dubte, l’art i la cultura són la millor ferramenta per llançar missatges de denúncia social i, alhora, fomentar la creació local... Estem molt satisfets per la quantitat i la qualitat dels treballs presentats”,_ ha assegurat Ardid. A més, enguany, per primera vegada, l’Institut Valencià de Cultura inclourà el Mostra’t Gandia en la seua xarxa de festivals.

Està organitzat per l’associació Policroma, amb el suport de les regidories d’Igualtat, Diversitat i Polítiques Inclusives, Educació, Cultura, Polítiques Saludables i Cooperació:

 _“Aquestes accions són fonamentals, perquè l’educació no és només formal, calen activitats complementàries que eduquen l’esperit crític des del respecte a la diferència i la diversitat”,_ ha manifestat Fuster.  

_“És important que els diversos departaments municipals estiguen involucrats en un festival ja consolidat que, a més, posiciona Gandia internacionalment com a ciutat tolerant i orgullosa de la seua diversitat”,_ ha explicat Gil.  

_“Cal destacar dos aspectes importants per al govern i que reuneix el Mostra’t: l’aposta per la cultura crítica, que trenque barreres i estigmes; i l’empoderament dels col·lectius, que fan seus els espais culturals de la ciutat”,_ ha expressat González.  

Un any més, el Mostra’t Gandia compta, entre d’altres, amb la col·laboració del Palau Ducal dels Borja, _“perquè volem continuar sent la plataforma d’aquest projecte que fa de els minories una gran majoria”_, ha recordat Sendra.    

**Programa del festival**

Com ve sent habitual les darreres edicions, el Festival es desenvoluparà en dos escenaris: el Palau Ducal dels Borja de Gandia i la sala B del Teatre Serrano.

Així, el **dimecres 29 de gener, a les 19.30 hores, al Palau Ducal** **dels Borja (sala Carroç i Centelles)** tindrà lloc la inauguració de l’exposició amb les obres en categoria de còmic, fotografia, il·lustració (nova categoria) i relats curts en valencià.

        El **dijous 30 de gener, a les 20 h**, **al Teatre Serrano** serà el torn per a primera projecció dels 25-26  **curtmetratges seleccionats**. +

El **divendres 31 de gener, a les 20 h**, **al Teatre Serrano,** tindrà lloc la segona projecció dels 25-26  **curtmetratges seleccionats**.

         Finalment, el **dissabte 1 de febrero, a les 20.30 h, al Teatre Serrano**, tindrà lloc la **Gala de Lliurament dels Premis Mostra’t Gandia 2020** (s’ha canviat l’hora inicial de les 19.30 h, que apareix al Full Cultural de gener, per tal de no coincidir amb el Pregó i la Crida fallers). Als ja tradicionals premis del públic, es sumaran sorpreses i novetats, com ara mencions especials i un homenatge als col·lectius que treballen per la visibilitat i desestigmació. Una distinció que inaugurarà el Col·lectiu Obertament, associació saforenca de persones creatives afectades per una malaltia mental, que utilitzem l'art i la creativitat com a forma d'expressió, comunicació i acció social.